CELEX: 32022R0462
Language: lt
Date: 2022-03-16 00:00:00
Title: Komisijos įgyvendinimo reglamentas (ES) 2022/462 2022 m. kovo 16 d. kuriuo suteikiamas pereinamasis laikotarpis saugomai geografinei nuorodai „Λουκάνικο Πιτσιλιάς“ (Loukaniko Pitsilias) (SGN) naudoti

2022 3 23   
               
               
                  LT
               
               
                  Europos Sąjungos oficialusis leidinys
               
               
                  L 94/1
               
            
         KOMISIJOS ĮGYVENDINIMO REGLAMENTAS (ES) 2022/462
         2022 m. kovo 16 d.
         kuriuo suteikiamas pereinamasis laikotarpis saugomai geografinei nuorodai „Λουκάνικο Πιτσιλιάς“ (Loukaniko Pitsilias) (SGN) naudoti
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 15 straipsnio 1 dalį,
         kadangi:
         
                     (1)
                  
                  
                     2017 m. rugsėjo 15 d. raštu Kipro valdžios institucijos pasiūlė Komisijai suteikti bendrovei „Γρηγορίου Β.Ε. Λτδ’ („Grigoriou B.E. Ltd“) pereinamąjį laikotarpį, kuriuo jai būtų galima naudoti pavadinimą „Λουκάνικο Πιτσιλιάς“ (Loukaniko Pitsilias), nes ji per nacionalinę prieštaravimo procedūrą įrodė, kad teisėtai ilgiau kaip penkerius metus prekiavo produktu, naudodama pavadinimą, identišką registruotam pavadinimui. Kipro valdžios institucijos nurodė, kad ši bendrovė yra Kipro skerdyklų asociacijos narė, kuri nacionaliniu lygmeniu pateikė priimtiną prieštaravimą dėl paraiškos įregistruoti pavadinimą „Λουκάνικο Πιτσιλιάς“ (Loukaniko Pitsilias), tačiau šį prieštaravimą kompetentinga institucija atmetė. Atsižvelgdamos į tai, kad ši bendrovė atitiko Reglamento (ES) Nr. 1151/2012 15 straipsnio 1 dalyje nustatytas sąlygas, Kipro valdžios institucijos paprašė Europos Komisijos suteikti jai pereinamąjį laikotarpį;
                  
               
                     (2)
                  
                  
                     Komisijos įgyvendinimo reglamentu (ES) 2021/154 (2) Komisija į saugomų kilmės vietos nuorodų ir saugomų geografinių nuorodų registrą įrašė pavadinimą „Λουκάνικο Πιτσιλιάς“ (Loukaniko Pitsilias) (SGN), tačiau nesuteikė bendrovei „Γρηγορίου Β.Ε. Λτδ’ („Grigoriou B.E. Ltd“) pereinamojo laikotarpio, numatyto 15 straipsnio 1 dalyje, kaip tai siūlė Kipro valdžios institucijos. Įgyvendinimo reglamentas (ES) 2021/154 įsigaliojo 2021 m. kovo 2 d.;
                  
               
                     (3)
                  
                  
                     2021 m. kovo 1 d. raštu Kipro valdžios institucijos priminė Komisijai apie pasiūlymą dėl pereinamojo laikotarpio, nurodyto 2017 m. rugsėjo 15 d. rašte;
                  
               
                     (4)
                  
                  
                     2021 m. gegužės 4 d. raštu Komisija atsakė ir paprašė Kipro valdžios institucijų nurodyti ir pagrįsti prašomo pereinamojo laikotarpio trukmę;
                  
               
                     (5)
                  
                  
                     2021 m. rugsėjo 28 d. raštu Kipro valdžios institucijos nurodė, kad, jų manymu, tikslinga nustatyti penkerių metų pereinamąjį laikotarpį. Bendrovė „Γρηγορίου Β.Ε. Λτδ“ („Grigoriou B.E. (Ltd.“) teisėtai ilgiau kaip 10 metų iki saugomos geografinės nuorodos įregistravimo prekiavo produktu, turinčiu tą patį pavadinimą, kaip ir Įgyvendinimo reglamentu (ES) 2021/154 įregistruotas pavadinimas. Jei bendrovei būtų suteiktas siūlomas pereinamasis laikotarpis, ji galėtų pritaikyti ir restruktūrizuoti savo veiklos ciklą atsižvelgdama į naują padėtį;
                  
               
                     (6)
                  
                  
                     remiantis Kipro valdžios institucijų pateikta informacija, aptariama bendrovė nesilaiko specifikacijos, todėl, jei ji naudotų susijusią nuorodą, tai pažeistų Reglamento (ES) Nr. 1151/2012 13 straipsnio 1 dalį;
                  
               
                     (7)
                  
                  
                     taigi bendrovė „Γρηγορίου Β.Ε. Λτδ“ („Grigoriou B.E. Ltd“) atitinka Reglamento (ES) Nr. 1151/2012 15 straipsnio 1 dalyje nustatytas sąlygas, kad jai būtų suteiktas pereinamasis laikotarpis, kuriuo ji galėtų toliau naudoti nuorodą, kurią naudojant tuo produktu buvo prekiaujama. Todėl turėtų būti suteiktas penkerių metų pereinamasis laikotarpis, kuriuo bendrovė „Γρηγορίου Β.Ε. Λτδ“ („Grigoriou B.E. Ltd“) galėtų naudoti saugomą pavadinimą „Λουκάνικο Πιτσιλιάς“ (Loukaniko Pitsilias);
                  
               
                     (8)
                  
                  
                     kadangi pavadinimas saugomas nuo 2021 m. kovo 2 d., kai įsigaliojo Įgyvendinimo reglamentas (ES) 2021/154, kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas „Λουκάνικο Πιτσιλιάς“ (Loukaniko Pitsilias) (SGN), leidimas naudoti saugomą pavadinimą turi būti taikomas atgaline data nuo tos dienos;
                  
               
                     (9)
                  
                  
                     šiuo reglamentu nustatytos priemonės atitinka Žemės ūkio produktų kokybės politikos komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Bendrovei „Γρηγορίου Β.Ε. Λτδ“ („Grigoriou B.E. Ltd“) suteikiama teisė naudoti registruotą pavadinimą „Λουκάνικο Πιτσιλιάς“ (Loukaniko Pitsilias) pereinamuoju laikotarpiu iki 2026 m. kovo 1 d. Šis pereinamasis laikotarpis taikomas atgaline data nuo 2021 m. kovo 2 d.
         
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas pagal Sutartis privalomas visas ir tiesiogiai taikomas valstybėse narėse.
            Priimta Briuselyje 2022 m. kovo 16 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 343, 2012 12 14, p. 1.
         
            (2)  2021 m. vasario 3 d. Komisijos įgyvendinimo reglamentas (ES) 2021/154, kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas „Λουκάνικο Πιτσιλιάς“ (Loukaniko Pitsilias) (SGN) (OL L 46, 2021 2 10, p. 4).